## Mazón: “Renovem un compromís per la cooperació lleial, la planificació compartida i la confiança mútua per a una reconstrucció més ràpida i eficaç”

*** El cap del Consell presidix la firma del conveni entre la Generalitat, la Diputació de València i la Federació Valenciana de Municipis i Províncies (FVMP) per a agilitzar la posada en marxa de mesures del pla ‘Endavant’
* Defén que la recuperació de les zones afectades “és una qüestió d’estat” i oferix la mà al Govern d’Espanya a sumar-se a la Comissió Mixta per a la Reconstrucció “en les condicions que considere més oportunes”
* Remarca que “és el moment d’alçar la mirada i arrimar el muscle per a demostrar a la societat valenciana que totes les institucions treballen coordinadament per a la recuperació que tots desitgem”
* Anuncia que el Ple del Consell ha aprovat l’ampliació de les ajudes per a la reactivació econòmica dels municipis afectats fins als 40 milions d’euros i dos decrets d’ajudes directes a entitats i béns culturals per valor de 7 milions**

**València.**

El president de la Generalitat, Carlos Mazón, ha presidit la firma del conveni de col·laboració entre la Generalitat, la Diputació de València i la Federació Valenciana de Municipis i Províncies (FVMP) per a agilitzar la posada en marxa de mesures del pla ‘Endavant’, amb el qual ha assegurat “renovem un compromís per la cooperació lleial, la planificació compartida i la confiança mútua per a una reconstrucció més ràpida i eficaç”.

La iniciativa, prevista en el marc de la Comissió Mixta posada en marxa per estes institucions el mes de maig passat, pretén conjuminar esforços, optimitzar recursos i evitar duplicitats en les actuacions dirigides a mitigar els danys socioeconòmics i territorials derivats de la dana d’octubre de 2024.

L’acte ha comptat amb la participació del vicepresident segon i conseller per a la Recuperació Econòmica i Social, Francisco José Gan Pampols, el president de la Diputació de València, Vicent Mompó, i la presidenta de la FVMP, Paqui Bartual.

Durant el seu discurs, el cap de l’executiu valencià ha defés que la recuperació material i emocional de les zones damnificades “és una qüestió d’estat” i ha traslladat “un missatge de responsabilitat compartida” de les administracions en la reconstrucció perquè eixa cooperació “siga efectiva d’una vegada”.

Carlos Mazón ha descrit la Comissió Mixta entre Generalitat, Diputació de València i FVMP com “la translació autonòmica de la comissió que fa mesos que exigim al Govern sense èxit” i ha oferit de nou la mà a l’executiu central per a sumar-se a esta iniciativa “en el moment que vullga i en les condicions que considere més oportunes”.

Per al president “és el moment d’alçar la mirada i arrimar el muscle per a demostrar a la societat valenciana que totes les seues institucions treballen coordinadament per a la recuperació que tots volem perquè les víctimes de les riuades, les seues famílies i els afectats i damnificats no mereixen menys”.

“La coordinació institucional és una necessitat elemental, no política. I tot el que no aprofundisca en això és terreny adobat a duplicitats, tràmits interminables o retards”, ha defés el cap del Consell.

Mazón ha recordat, a més, les demandes “d’acció i coordinació davant de les discussions” fetes per la ciutadania davant la dana, i ha advocat per la col·laboració interinstitucional “per damunt de debats sobre competències o de preservació de jerarquies”.

**Aposta per la coordinació**

El president ha assegurat que en l’àmbit de la Comunitat Valenciana “tots els nivells administratius han demostrat que podem treballar com un únic equip en la busca de solucions”.

Al respecte, ha posat com a exemple la Comissió Mixta amb les institucions autonòmiques “per a fer més efectiva la planificació, l’acompanyament i l’execució de la reconstrucció, i assegurar una continuïtat i una estabilitat en el compliment de la nostra obligació”.

Així, ha realçat la coordinació, amb els ajuntaments, col·legis professionals i les entitats locals “amb tota la capacitat de la qual disposem” i ha afirmat que “potser no s’ha avançat en tots els àmbits al ritme desitjat”, la qual cosa ha atribuït al fet que la Generalitat haja hagut de fer front a la reconstrucció en molts dels casos “en solitari”.

El president ha explicat que la Generalitat, la Diputació i els ajuntaments “formen una xarxa per la reconstrucció, un únic espai de confiança i coordinació en el qual les decisions es prenen escoltant qui està sobre el terreny i respectant el principi de la corresponsabilitat”, al mateix temps que ha assegurat que la firma del conveni entre les institucions autonòmiques “naix de la maduresa institucional i d’enfortir la primera raó de ser del servici públic: ser útil al ciutadà”.

Per tot això, Mazón ha advocat per “abandonar estratègies i confrontació” i ha apel·lat “a la col·laboració, la coordinació i la suma d’esforços”, per a aportar “estabilitat, seguretat i tranquil·litat que és el que necessiten les famílies de les víctimes, els damnificats i els afectats” després de les inundacions.

**Agilitzar la posada en marxa de mesures del pla ‘Endavant’**

Amb la firma del conveni la Generalitat, la Diputació de València i la FVMP reiteren el seu compromís amb una reconstrucció justa, la resiliència davant de futures adversitats i la promoció d’un desenrotllament equilibrat en tot el territori de la Comunitat Valenciana.

Per a fer-ho, la Generalitat continuarà impulsant les accions i programes necessaris per a la recuperació econòmica i social, facilitant els recursos disponibles, i promovent la col·laboració i la cooperació interadministrativa, a més d’afavorir l’assessorament i el suport necessari a les entitats locals afectades.

Per la seua part, la Diputació de València promourà l’adopció d’acords entre diferents municipis damnificats per a optimitzar les actuacions i proposarà solucions en l’àmbit organitzatiu i de fiscalitat local, entre altres actuacions, mentres que l’FVMP incidirà en la difusió dels acords adoptats, la coordinació entre Generalitat i Diputació en les comissions de seguiment i la col·laboració amb les administracions locals afectades.

**Més ajudes dana**

El president també ha al·ludit en el seu discurs a l’esforç econòmic de la Generalitat per a l’activació d’ajudes per als damnificats de la riuada i ha anunciat l’aprovació de noves línies de suport en el Ple del Consell.

Mazón s’ha referit a l’ampliació de les subvencions per a la reactivació econòmica dels municipis afectats, dotada inicialment amb 5 milions d’euros i que passa a arribar els 40 milions.

Segons ha traslladat el cap del Consell, “l’objectiu és donar suport a la mamprenedoria i avançar junts de la mà d’autònoms, pimes i cooperatives”, subvencionant gastos corrents no solament a les iniciatives empresarials que ja estaven en funcionament i han reiniciat la seua activitat després de patir danys per riuada, sinó també a nous negocis posats en marxa amb posterioritat.

De la mateixa manera, ha incidit en l’aprovació de dos decrets d’ajudes directes a entitats i béns culturals afectats per les inundacions amb un pressupost total de 7 milions d’euros, dirigits a la restauració i revitalització del patrimoni cultural valencià situat en els municipis afectats, així com a la reconstrucció de biblioteques, arxius, llibreries i distribuïdores afectades per les inundacions.

Fecha: 28/10/2025